b'\n_START_ARTICLE_\nWolfsburg\n_START_SECTION_\nGeografia\n_START_PARAGRAPH_\nWolfsburg est\xc3\xa0 situada al l\xc3\xadmit sud de l\'antiga vall fluvial del riu \xc3\x80l\xc2\xb7ler al Mittellandkanal. Limita amb els districtes de Gifhorn i Helmstedt.\n_START_SECTION_\nClima\n_START_PARAGRAPH_\nLa precipitaci\xc3\xb3 total anual est\xc3\xa0 al voltant de 532\xc2\xa0mm (21\xc2\xa0in), un nivell for\xc3\xa7a baix a escala alemanya. Nom\xc3\xa9s el 7% de les estacions meteorol\xc3\xb2giques del Deutscher Wetterdienst (Servei Meteorol\xc3\xb2gic Alemany) recullen dades inferiors a la de Wolfsburg. El mes m\xc3\xa9s sec \xc3\xa9s l\'octubre, mentre que el m\xc3\xa9s pluj\xc3\xb3s \xc3\xa9s al juny (1,9 vegades m\xc3\xa9s precipitaci\xc3\xb3 que a l\'octubre). La precipitaci\xc3\xb3 amb prou feina es diversifica i est\xc3\xa0 constantment distribu\xc3\xafda al llarg de l\'any.\n_START_SECTION_\nHist\xc3\xb2ria\n_START_PARAGRAPH_\nEl castell de Wolfsburg \xc3\xa9s mencionat per primer cop el 1302 en un document on s\'especifica que \xc3\xa9s el domicili del noble llinatge dels Bartensleben. Originalment constru\xc3\xaft com una fortalesa propera al riu \xc3\x80l\xc2\xb7ler, es va protegir amb una fossa al cap d\'uns segles. El 1372 es mencion\xc3\xa0 per primer cop el Burg Neuhaus (castell de Neuhaus), a prop de Wolfsburg. Despr\xc3\xa9s de l\'extinci\xc3\xb3 de la saga dels Bartensleben el 1742, la propietat del castell pass\xc3\xa0 als Comtes de Schulenburg. La mansi\xc3\xb3 comunal contractava molts treballadors de les localitats properes de Rothenfelde i He\xc3\x9flingen._NEWLINE_Alguns dels districtes urbans de Wolfsburg actuals, incloent-hi He\xc3\x9flingen, van pert\xc3\xa0nyer al duc de Magdeburg durant el segle XVIII. El 1932 aquests districtes es van separar de la prov\xc3\xadncia prussiana de la Sax\xc3\xb2nia i es van integrar al districte administratiu de L\xc3\xbcneburg, que pertanyia a Hannover. Pel que fa a altres districtes com Vorsfelde i els llogarets transferits a Wolfsburg del comtat de Helmstedt van pert\xc3\xa0nyer al Duc de Braunschweig durant segles. Fallersleben i altres llogarets pertanyien a l\'Electorat de Braunschweig-L\xc3\xbcneburg o al Regne de Hannover._NEWLINE_Wolfsburg es va fundar l\'1 de juliol de 1938 amb el nom de Stadt des KdF-Wagens bei Fallersleben (catal\xc3\xa0 Ciutat del cotxe KdF a Fallersleben), un poble planificat al voltant del llogaret de Fallersleben, constru\xc3\xaft com a casa pels treballadors de les f\xc3\xa0briques de Volkswagen ("el cotxe del poble"), al seu torn constru\xc3\xafda per produir el que acabaria essent el Volkswagen Escarabat._NEWLINE_Durant la Segona Guerra Mundial, la factoria va servir per construir cotxes militars, avions i equipament militar divers, principalment per presoners de guerra i altres treballadors als quals s\'havia obligat. Malgrat que la producci\xc3\xb3 de l\'Escarabat despr\xc3\xa9s de la guerra es va acabar el 1974 a Wolfsburg (a Alemanya va continuar a Emden fins al 1978), la factoria segueix essent una part clau de la capacitat de producci\xc3\xb3 de Volkswagen._NEWLINE_Sota el domini brit\xc3\xa0nic, la ciutat va canviar de nom a Wolfsburg el 25 de maig de 1945, agafant el nom del castell que es localitzava all\xc3\xa0. Ir\xc3\xb2nicament, "llop" (Wolf) era un dels malnoms d\'Adolf Hitler fets servir pels seus companys m\xc3\xa9s \xc3\xadntims. El 1951. Wolfsburg es va separar del Districte de Gifhorn i es va constituir com a districte urb\xc3\xa0._NEWLINE_El 1955 es va acabar l\'Escarabat n\xc3\xbamero 1.000.000 produ\xc3\xaft a Wolfsburg. Durant els anys del miracle econ\xc3\xb2mic alemany Wolfsburg va rebre molts treballadors immigrants, especialment provinents d\'It\xc3\xa0lia. El 1958 es va inaugurar l\'ajuntament._NEWLINE_El 1972 hi va haver una reforma a la Baixa Sax\xc3\xb2nia i 20 localitats es van fusionar a Wolfsburg ("Wolfsburg-Act"), provocant que la poblaci\xc3\xb3 pass\xc3\xa9s dels 100.000 habitants (al voltant de 131.000), per la qual cosa va rebre el t\xc3\xadtol de "ciutat gran". El territori de Wolfsburg va cr\xc3\xa9ixer de 35 al voltant de 204 quil\xc3\xb2metres quadrats. El 1973 es va registrar un m\xc3\xa0xim de poblaci\xc3\xb3 amb 135.000 habitants._NEWLINE_Amb la construcci\xc3\xb3 de l\'A39 el 1982, la ciutat va tenir una autopista directa que la connectava amb l\'A2 (Oberhausen - Hannover - Werder), i el 1988 la ciutat va ser la seu de la Universitat de Ci\xc3\xa8ncies Aplicades Braunschweig/Wolfenb\xc3\xbcttel (actualment: Universitat de Ci\xc3\xa8ncies Aplicades d\'Ostfalia)._NEWLINE_Com a promoci\xc3\xb3 per a la 5a generaci\xc3\xb3 del Volkswagen Golf, la ciutat de Wolfsburg es va rebatejar com a Golfsburg des del 25 d\'agost fins al 10 d\'octubre de 2003, una campanya que es va fer molt famosa a escala estatal._NEWLINE_L\'estiu de 2009, Wolfsburg va ser centre d\'atenci\xc3\xb3 estatal despr\xc3\xa9s que el VfL Wolfsburg guany\xc3\xa9s per primer cop la Bundeslliga de futbol alemany.'